Latvijas Mobilais Telefons

**SIA "Latvijas Mobilais Telefons"** (**LMT**) ir Latvijas mobilo sakaru operators. Tas ir dibināts 1992. gadā, un bija pirmais mobilo sakaru operators valstī. 2021. gadā LMT pakalpojumus lietoja 1,33 miljoni klientu Latvijā. 2010. gadā LMT tika atzīts par ceturto vērtīgāko uzņēmumu Latvijā.

LMT ir meitas uzņēmums *Santa Monica Networks*, kas darbojas ar datu pārraides tīkliem un IT drošības risinājumiem Baltijas valstīs.

## Vēsture
Dokumenti par SIA "Latvijas mobilais telefons" dibināšanu parakstīti 1991. gada 29. oktobrī. SIA dibināta kā kopuzņēmums ar *Swedish Telecom International AB* un *Telecom Finland*. Reģistrācijas maksa sākumā bija 40 dolāri, mēneša abonēšanas maksa 20 dolāri, bet maksa par sarunas minūti sistēmā NMT-450 — 1,5 līdz 3 dolāri.

2001. gadā Rīgā, Ropažu ielā 6, tika uzbūvēta LMT galvenā mītne. Ēku projektēja arhitektu biroja *TECTUM* arhitekti A. Zlaugotnis un I. Bērziņa.

2021. gada 1. jūnijā tika paziņots, ka SIA "Latvijas mobilais telefons" iegādāsies datu pārraides tīklu un IT drošības risinājumu uzņēmumu SIA *Santa Monica Networks*, kas darbojās arī Lietuvā. SIA *Santa Monica Networks* īpašnieki līdz tam bija komandītsabiedrība *KS EuVECA Livonia Partners Fund I* (51,89 %), SIA *C 3* (34,68 %), Igaunijas uzņēmums *Alkonda OÜ* (11,64 %) un vairākas fiziskas personas. Pēc Latvijas un Lietuvas Konkurences padomes atļaujas saņemšanas LMT 11. oktobrī pabeidza *Santa Monica Networks* iegādi.
2021. gada decembrī Latvijā rīkotās 700 MHz frekvenču izsoles vairākās kārtās LMT par 5,758 miljoniem eiro ieguva lietošanā 700 MHz frekvenču joslas.

### Lietu internets
2022. gada 21. jūlijā LMT paziņoja, ka ir radījis unikālu viedo gaisa kvalitātes un dūmu sensoru "ELPO", kas mēra gaisa kvalitāti telpā, temperatūru, mitrumu, kā arī tvana gāzes klātbūtni. Saziņai tas izmanto mobilo LTE-M tīklu. Sensora izstrādē piedalījās Rīgas Stradiņa Universitātes zinātnieki, savukārt iekārtas izgatavošanā — uzņēmums *[[MikroTik]]*.

2025. gada 9. decembrī tika paziņots, ka LMT grupa sāk ražot pasaulē mazāko mobilo datu moduli *IoT Shortcut*, ko var savienot ar citu izstrādātāju lietu interneta ierīcēm un sensoriem.

### Kapitāldaļu izpirkšana no ''Telia''
2024. gada 18. decembrī Latvijas republikas Ministru Kabinets (MK) pilnvaroja Ekonomikas ministriju (EM) izteikt piedāvājumu no *Telia* atpirkt visas tai piederošās *Tet* un LMT kapitāldaļas. Valdība saņēma pretpiedāvājumu no *Telia* ar vairākiem risinājumiem, bet detaļas publiski netika izpaustas.
2025. gada 15. jūlijā MK nolēma *Tet* un LMT kapitāldaļu pilnīgā izpirkšanā no *Telia* iesaistīt valstij piederošos uzņēmumus AS "Latvenergo" un VAS "Latvijas Valsts radio un televīzijas centrs" (LVRTC). Ekonomikas ministrs Viktors Valainis sacīja, ka "nākotnes redzējums valstij un *Telia* bijis atšķirīgs — ja Latvijas puse redz attīstību tehnoloģiju virzienā un eksportā, tad "Telia" vairāk fokusējās uz vietējo tirgu un telekomunikācijām".
18. jūlijā *Telia Company* parakstīja saprašanās memorandu ar Latviju, AS "Latvenergo" un VAS "Latvijas Valsts radio un televīzijas centrs" par visu tai piederošo *Tet* un LMT kapitāldaļu pārdošanu. Galīgās vienošanās parakstīšana tika paredzēta līdz 2025. gada beigām, un darījuma pabeigšana varētu notikt 2026. gada pirmajā pusgadā. Plānots piesaistīt starptautisku investoru ar būtisku pieredzi tehnoloģiju jomā, kas iegūtu apmēram 25 % no abu telesakaru uzņēmumu kapitāldaļām.

2025. gada 18. martā LMT paziņoja, ka ir pabeidzis 3G tehnoloģijas slēgšanu Latvijā, tādējādi ļaujot atbrīvot frekvences 5G tīklam un paplašināt 4G tīklu.
2025. gada 24. oktobrī tika dibināts meitas uzņēmums SIA *LMT Finance*, lai attīstītu finansēšanas pakalpojumus patērētāju kreditēšanai inovatīvu tehnoloģiju iegādei.

## Organizācija
### Uzņēmuma daļu īpašnieki
*LMT* pamatkapitāla daļu īpašnieki ir:
* *[[Telia Company|Telia Company AB]]* — 24,5 %
* *Sonera Holding B.V.* (*TeliaSonera* meitas uzņēmums) — 24,5 %
* VAS Latvijas Valsts radio un televīzijas centrs — 23 %
* SIA ''Tet'' — 23 %
* Latvijas Republika (*Privatizācijas aģentūra*) — 5 %.

### Vadība
Uz 2022. gada decembri LMT valde sastāv no:
* Juris Binde — prezidents
* Laura Keršule — viceprezidente administratīvi juridiskajos jautājumos
* Alfs Janevics — viceprezidents finanšu jautājumos
* Ingmārs Pūķis — viceprezidents mārketinga un biznesa attīstības jautājumos
* Gunārs Danbergs — viceprezidents tehnoloģiskajos jautājumos

## Filantropija
### LU fonda mecenāts
Latvijas mobilais telefons ir Latvijas Universitātes fonda sudraba mecenāts. Atbalsta LU kopš 2007. gada, ziedojot eksakto zinātņu projektiem un konferenču, forumu nodrošināšanai. Atbalsta virziens ir pētniecība un mācību vides attīstība.

## Agrākie logotipi

## Atsauces

## Ārējās saites
*